Talle dwelmhandelaars die naweek vasgetrek | Maroela Media
Talle dwelmhandelaars die naweek vasgetrek
Dwelms wat die naweek in die Wes-Kaap gekonfiskeer is. (Foto: SAPS)
Sowat R6 miljoen se dwelms is die afgelope naweek tydens talle klopjagte reg oor die land deur die Suid-Afrikaanse Polisie gekonfiskeer en verdagtes vir die besit daarvan in hegtenis geneem.
Die dwelms wat gevind is, was meestal CAT of tik.
Luidens 'n verklaring van die polisie in die Wes-Kaap, het die Laingsburgse SAPS en provinsiale verkeerspanne die naweek saamgespan om 'n blokkade op die N1 buite die dorp te hou waartydens 'n vragmotor vol dwelms afgetrek is.
Sowat 15 geseëlde sakke tik, ter waarde van R5,6 miljoen, is gevind. Die vragmotor was van Johannesburg onderweg na Kaapstad en een verdagte is tydens die ondersoek in hegtenis geneem. Die verdagte sal Maandag voor die landdroshof in Laingsburg verskyn op aanklagte van dwelmhandel.
In 'n afsonderlike voorval in Katlehong, aan die Gautengse Oos-Rand, het die Ekurhuleni-metropolisie se dwelmhandhawingseenheid 'n motor afgetrek, waartydens twee sakke dagga, 53 stukke CAT ter waarde van R4 000 en kontant wat vermoedelik uit die verkope van dwelms gemaak is, gekonfiskeer is. 'n Vier-en-twintigjarige verdagte is in hegtenis geneem.
Die verdagte sal binnekort voor die Palmridge-landdroshof op aanklagte van dwelmhandel verskyn.
Intussen het die Johannesburgse blitspatrollie tydens 'n roetinepatrollie Sondag op 'n verdagte motor afgekom, wat weggejaag het toe die polisie probeer het om dit tot stilstand te bring. Polisielede kon eindelik die motor stop, waarna sowat 200 stukke CAT, met 'n straatwaarde van sowat R30 000, gevind is. Een verdagte is in hegtenis geneem.
Voer die handelaars asook die drug mules hulle eie produk.
Is James Dalton die ondersoek beampte na aanleiding van die publikasie in die naweek se Rapport met betrekmking tot Springbok rugby. Lewensvatbare bedryf. Hou dit net stil.